સાંભળતા અહમદના પંજાનાં આંગળાં ઢીલાં થતાં ગયાં. પકડ છૂટી ગઈ. હાથ નીચે ઢળી પડ્યા. આંખ મીંચાઈ ગઈ. શરીર ઠંડું હિમ જેવું થઈ ગયું. છાતીમાંથી જાણે સઘળો શ્વાસ ભાગી છૂટ્યો હોય તેવી ગુંગળામણ એને ઘેરી વળતી લાગી. શરીર ચેતનહીન બની ગયું. એના હોઠ ખારા રણ જેવા સૂકા બની ગયા. થોડીવાર તે એમ જ સ્થિર ઊભો રહી ખાટલા પર ઊધેં માથે ઢળી પડેલી હમીદાને જોતો રહ્યો. પછી શરીરને મહામહેનતથી ઢસડતો ઓરડાના બારણા સુધી લાવ્યો. બારણું ખોલી આંગણાંમાં આવ્યો ત્યારે એના પગમાં કાળિયો, કૂતરી અને બચ્ચાં અટવાઈ ગયાં. આંગણાને ઝાંપો ખોલી તે બહાર આવ્યો ત્યારે એની નજર સાથે અગોચર, વેરાન અને ઘેરા મૌનભર્યા ખારોપાટ અથડાઈ પડ્યો. મરુભૂમિનું આ નવું સ્વરૂપ એનાથી સમજી ન શકાયું.